जर्मनी (जर्मन: Deutschland), ऑफिशियल तौर पर जर्मन फेडरल रिपब्लिक (जर्मन: Bundesrepublik Deutschland, listen (मदद·जानकारी)),[नोट 4][9] मध्य-पूरबी यूरोप में एगो देस बा। ई देस एगो फेडरल संसदीय रिपब्लिक हवे। देस में कुल 16 गो राज्य बाने आ एकर बिस्तार लगभग 3,57,021 बर्ग किलोमीटर इलाका पर बा। इहाँ के जलवायु शीतोष्ण कटिबंधीय बा आ एक सीजन से दूसरा सीजन के बीच में पर्याप्त मौसमी अंतर पावल जाला। इहाँ के जनसंख्या करीब 8.2 करोड़ बा आ ई यूरोपियन यूनियन के सभसे ढेर जनसंख्या वाला देस हवे। अमेरिका के बाद ई दुनिया में दूसरा सभसे पापुलर देस हवे जहाँ बाहरी लोग आ के बसल चाहे ला।[10][11] जर्मनी के राजधानी आ सभसे बड़ शहर बर्लिन बा जबकि ए देस के सभसे ढेर शहरी केंद्र सभ रूर इलाका में मौजूद बाने (मुख्य केंद्र: डार्टमंड आ एस्सेन) जबकि देस के अन्य प्रमुख शहर सभ में हैम्बर्ग, म्यूनिख, कोलोन, फ्रांकफुर्त, श्टुटगर्ट, डुस्सेलडोर्फ़, लाइपजिग, ब्रेमेन, ड्रेस्डेन, हानोवर आ नूरेम्बर्ग बाने।
bho_Deva